정조 2년 · 목
予曰。今日賓對。臺諫無進參之員乎。命書以擬唐李泌謝命作蓬萊院以居之表題。予曰。題果好耶。命善曰。題儘好而且不難矣。予曰。題則平鋪而甚順矣。應試之人爲幾員乎。承旨鄭民始曰。七人矣。予曰。限以午末何如。命善曰。好矣。懸題訖。予曰。科次則當於便殿爲之。使之唱禮畢可矣。予曰。試所。次對承旨外。他承旨及侍衛諸臣皆退去。侍衛中應參賓對者。仍參次對。而兵判則戎服參對可也。領議政金尙喆曰。　惠慶宮氣候何如。予曰。一樣。而近以奉朝賀之病。常多焦慮之端。予甚悶迫。尙喆曰。臣等伏見鞫囚酌處之傳敎。而其中範聖之逆節。實是難貸矣。命善曰。其人甚凶獰矣。弘淳曰。逆節之外。當施誣人反坐之律矣。尙喆曰。範聖與量海親密之狀。箇箇現露。則豈可以傅生議乎。予曰。設使範聖。親密於量海。而量海凶謀。如範聖者安得以參涉也。付之惟輕之典。庸何傷乎。尙喆等曰。至於範聖之類。決不可貰矣。予曰。旣欲傅生。則昨日酌處。豈無意也。大抵世道陵夷。綱紀大紊。亂逆接跡。若非稱兵犯闕之謀。則輒稱刺客挾匕之計。此實前古所無之變。而亦豈非堂陛不尊之致耶。尙喆曰。　明陵行幸。期日不遠矣。自京城至　明陵。程站甚遠。而有勿設晝停之敎。臣等不勝憂悶矣。予曰。　先朝亦有晝停所不設之例。四十里且非遠站。而局內　各陵展拜後。當宿高陽。則何必更設晝停耶。　昌陵　弘陵。則登極後已爲展拜。今番則似不必歷謁矣。尙喆曰。然矣。尙喆曰。此平安監司洪樂純狀啓也。宿衛所軍卒接濟之資。一時爲急。而本道遺在之木。其數甚少。有難分劃故。至有令廟堂稟處之啓矣。予曰。箕伯狀啓。予甚非之矣。本營留木。其數不多。則掌管之臣。無怪其持難。而目今國家緊務。豈有大於宿衛卒接濟之事乎。尙喆曰。惟是宿衛一節。則其爲莫重緊務。箕伯亦豈不知。而該營留木之漸縮。亦甚可悶故。似有此啓矣。二百同木。請使之錢木參半而上送。予曰。何必以錢參半。以純木盡數上之可也。此雖禁將之所奏。而宿衛接濟之節。豈可一日少緩者耶。箕伯此啓。予則曰不善爲之矣。承旨洪國榮曰。臣叔啓稟。亦豈以宿衛接濟爲不急之務。而欲爲防啓耶。然而本營留木。漸至縮少。則典守之臣。亦豈不悶迫乎。事實如此。而惶悚則極矣。予曰。予亦知此狀矣。大體今日風俗。動稱以樽節經費。而或不知緩急先後之序。擧一而可反三隅。非但指關西木事而言也。今日筵話。雖令箕伯得聞而知之。亦可也。尙喆曰。宿衛一節。實爲今日之急務。而接濟等事。尙多疏漏之歎。其爲悶迫矣。予曰。然矣。禁中宿衛。專在軍卒之精抄。而卽今闕中。添一生軍。亦難矣。徐當更加商量也。予謂兵曹判書李徽之。判府事具善復。承旨洪國榮曰。宿衛軍卒。每患單弱。添兵入直。似不可不加數矣。國榮曰。古人云。兵不貴多。務士精鍊。臣之所管。皆是各營之軍也。倉卒約束之際。每多違制犯科之幣。臣安能盡管各營之紀律乎。予曰。各營不敎之軍。專使宿衛所團束。甚難事矣。善復曰。至於動駕時。各營軍兵及挾輦軍之屬。皆聽宿衛大將節制。則果有不便指揮之弊矣。國榮曰。雖至搶劍手攔後哨之屬。亦是臣營所管矣。予曰。城內動駕。則挾輦爲四十名乎。國榮曰挾輦之數。則待下敎爲之矣。予曰。七百禁軍。六百馬軍。古則全數隨駕。豈不嚴乎。國榮曰。各該大將之不能約束於平日者。難免其罰。然臣營無直請推考之例。無以示警責之意矣。予詢大臣尙喆等曰。宿衛一事。專任宿衛大將。則各營之無紀律者。草記請推。未爲不可矣。尙喆曰。御營廳事。甚爲悶迫矣。動駕在卽。而凡於節目磨鍊之際。固多未備之患。張志恒之所犯。則終不可貰矣。沈念祖趙時偉疏後。難掩前後欺隱之罪。仙源木文書終無明白往來之跡。則渠何敢分疏發明。而對辨之章。極。其無嚴。誠可痛矣。命善曰。初次反庫。贜汚狼藉。而薄竄旋宥。大拂人心。及觀對章。盛氣費辭。無非粧撰。驕蹇之習。決不可容貸矣。弘淳曰。渠之所犯。或稱以謬例。或歸之他人。尤豈不可痛乎。予曰。予甚慚矣。其所對辨之疏。果不善爲之矣。自古武臣之遭逢。豈有如志恒者耶。春間査事。罪名顯著。而曲加寬宥。薄竄而止矣。旣命減等。旋卽放送。而統閫御將。次第除拜。予之滌瑕收用之意。渠豈無知感之道。而兩御史疏出後。舊釁新罪。至於莫可奈何之境。予之所云甚漸者。良以此也。尙喆曰。對辨之章。誠爲痛駭矣。予曰。古者行軍。初無一定之制故。前後廂軍兵。古則三營竝隨駕矣。予曰。丙戌年　陵幸時。都監則幾哨隨駕乎。善復曰。步軍十哨。馬軍三哨。挾輦二哨矣。戶曹判書具允鈺曰。內吹螺赤服色。自戶曹備給。而今以破破不堪着之故。勢將改備以給矣。予曰。如此等事。皆損經費。亦云難矣。內吹爲幾名乎。國榮曰。實內吹爲二十三名。而假內吹亦有五十名矣。予曰。所謂服色。乃是黃絹耶。命善曰。非黃絹。卽是黃苧布。而甚麤且軟。頃刻壞敗。每有難繼之幣矣。予曰。卿爲司僕提擧。必詳知之矣。內吹之額。古則多至五千。而五千之保布。亦皆屬之兵曹矣。五衛旣罷之後。所謂各軍門吹鼓之類。各屬於軍門。而內吹名色。如是零星乎。國榮曰。然矣。御前吹螺。全不成樣。臣意則各營門吹鼓手中。抄出幾名。移定內吹似好矣。予曰。然則所謂假內吹名色。自當革罷矣。國榮曰。不必卽刻盡罷。而有闕無補。則自歸於稍稍罷之矣。予謂善復曰。都監所屬大將前排吹鼓手爲幾名乎。善復曰。七十名矣。予曰。御前吹手則纔二十。而大將前排。厥數不啻倍蓰。此亦不成說之事矣。但抄出各營增置額數之後。則服色一節。尤爲鉅弊。甚可悶也。國榮曰。以爲軍服所入。別無可惜矣。予曰。卿等出去。相議定制可也。刑曹判書鄭光漢曰。昨有江原監司狀啓回啓時。直請勿刑而配。何以爲之乎。予曰。卿等之意何如。吏曹判書金鍾秀曰。均役事目。凡橫斂疊徵者現露之後。計其贜而用贜律。則今此崔烱玉之所犯。不啻狼藉。而道臣之啓。直請勿刑。未知其可也。予詢大臣。尙喆命善弘淳曰。罪犯一般。則擬律不可異同。況不能檢束之罪。前後監司亦一也。前道臣旣被重勘。則時監司亦難免其罰矣。予曰。卿等之言是矣。前伯之裨。則濫捧錢兩。殆近千數。而時監司之裨。則因均廳摘發。未及捧食。然當初所犯。果無彼此。而前伯之勘律已久。時監司則尙無請罪之事。予亦訝之矣。予曰。此事之自均廳摘發。可謂能擧其職矣。前道臣勘處後。時監司所當自刑曹請罪。而尙今寂然。予甚非之矣。予謂光漢曰。近來秋曹之務。殆同委屬。而卿久不坐起何也。至於補充隊出給文書。胡大事也。而一月三次。何其不憚煩也。所謂補充隊。如加資帖之例。間或有不願者。而勒令出之云。免賤之奴婢。固不必如是之多矣。大抵今世之人。固難得視國如家者。而每一任使。輒有始勤終怠之習。良可慨也。秋曹之事。久任於卿。將以責成。而漸不修擧。豈可成說乎。予曰。昨以此事。招問該郞。則該郞所對。强其不分。專事模糊周遮。甚可駭矣。予曰。畿伯進前。予曰。今番　陵幸。旣命勿設晝停所。則可除民幣乎。鄭尙淳曰。　陵幸所需。旣有儲置米會減之敎。則雖設晝停。豈有民弊之可言乎。尙喆曰。植炬一節。雖命安徐。而初日　明陵之於高陽。翌日　昭寧園之於高陽。路站稍遠。恐有抵暮之慮。植炬一節。似不可全闕矣。予曰。此則畿伯知悉。以若干行炬待令無妨。行炬亦無幣乎。尙喆曰。尤無幣矣。予曰。治道亦略略爲之。無動民力也。尙淳曰。敢不從略爲之乎。尙淳曰。秋務方殷。陽城縣監之代。請卽令差出。予曰。唯。陽城縣監口傳差出。予曰。加分守令事。旣已現發之後。法不當撓改。而其中似有情法之可參者故。予欲一詢於卿。兼爲遍問而處之矣。大體實情何如。以諸倅之供觀之。則皆自以謂不知爲犯法而爲之云。卿等之意何如。尙喆曰。十守令中。亦有有治績者。且當秋成。實難遽易。而法旣一定。有何可原之情乎。予曰。法制非一條也。畿倅所犯。未知當合於何條故。予亦趑趄矣。設辭言之。則還穀原數一百石內。上年半分者。爲五十石。而因其歲歉。捧以代穀。則折準之數。又當爲百石矣。然則今年分給之時。旣有代捧之穀。還作本色之令。則昨秋所捧。勢將盡分。還作本穀。而前留五十石內。亦當用半分之例乎。否乎。判義禁洪樂性曰。前留之中。又爲半分矣。判尹蔡濟恭曰。果是半分而已。則恐不可謂加分矣。尙喆曰。然則原其情。果非故欲加分者矣。命善曰。名雖加分。而實則似非本情矣。弘淳曰。論其情。似有參酌之道矣。予曰。昨年關西守令報營加分者。亦用公律矣。今亦依前用公律。則未知何如。判府事所云非加分者。未知裏面之言也。如向所云原留正穀百石內。上年五十石之代捧百石者。固當依朝令盡分。還作本色。而至於上年原留五十石中。又稱半分。分給二十五石。則此果非加分耶。濟恭曰。外面則果若加分。臣意則似與擅分之罪有間矣。予曰。然矣。然故予之下詢。良以此也。予曰。道臣之摘發啓聞。誠得之矣。不然而現發於他日。則罪豈不歸於道臣乎。尙喆曰。然矣。予曰。昨年代捧之邑。豈止於十邑耶。尙淳曰。果不但十邑。而十邑之外。則皆能磨勘彌縫。而今此十邑。則直以分留實數。收送於都會官故。臣之啓聞。只擧十邑矣。予曰。各邑之彌縫者。必知其畢竟爲犯科之歸故。能有彌縫之道。而此十邑。奚獨不知耶。可謂不小心矣。今若諭之曰。情雖異於擅分原穀。罪實均於犯分半留。則渠輩何辭發明乎。尙喆曰。法外參酌。容有可恕之端矣。若知其必爲犯科。則固將周遮之不暇。何敢晏然磨勘於上司乎。予曰。卿言明白矣。今則僉意可謂咸同。施以不應爲公律則何如。事雖與關西守令有異。而處分則援據昨年之例。未爲不可矣。尙喆等曰。卽今畿邑曠務。亦甚可悶矣。予曰。當卽處分於判付也。予曰。畿內綿農何如。尙淳曰。畿內本不多種綿花。而若干種綿。殆近大無矣。予曰。田畓秋事則何如。尙淳曰。多有告歉處矣。予曰。比昨年則何如。尙淳曰。纔有六七邑旱霜之災。前頭事又未可知矣。予曰。各道農事。大體不登。民事可悶。而收祖之數。似縮於昨年矣。今年年分之政。亦必難矣。戶曹判書具允鈺曰。分災一節。當依上年。而湖南稍登故。完伯則似不加請俵災云矣。予曰。嶺伯進前。予曰。得卿任藩嶺南。則予忘憂矣。方面之任。至重且大。卿其勉之。李在簡曰。咫尺溫諭之下。不知所達矣。予曰。曾經監司乎。命善曰。曾爲海伯矣。予曰。百姓苦樂。係於守令。而其本則在於監司之得人。今番嶺伯。可謂得人矣。予謂鍾秀曰。實錄編輯。今至幾編乎。鍾秀曰。今方編到己酉年。而當年日記。宂雜太甚。考據甚難矣。予曰。果如卿言矣。已往政院日記。果無可據之實。以此觀之。近來記注者。可謂善爲之矣。承旨鄭民始曰。近來則纖悉無遺矣